— Иптәш капитан, “дедтар”ҙы ундай яуаплы эшкә алырға ярамай. Улар барыбер эшләмәйәсәк, тик ҡамасау ғына итәсәктәр. Төҙөүселәр араһына рядовой Устиновты алырға кәрәк. Ул намыҫлы егет. Тағы шуныһы — эштән ҡайтыу менән “дедтар” сигарет таптыра башлайҙар. Алып ҡайтмаһаҡ, туҡмайҙар. Ашханала йәш һалдаттарҙың ризыҡтарын тартып алып ашайҙар. Йә булмаһа, аштарына, бутҡаларына, компоттарына төкөрәләр, ҡаҡыралар. Шунан ғауға сыға.